google/wiki40b huggingface dataset:
Punta punta

Utseende

En middelsstor (vingespenn ca. 30 millimeter), rødbrun smyger. Forvingen har to små, runde, hvite flekker.

Levevis

De aller fleste har larver på gress eller andre enfrøbladete planter.

Utbredelse

Arten er bare kjent fra Brasil (Pará).
Benjamin Netanyahu

Bakgrunn

Netanyahu tjenestegjorde i Israels forsvar under seksdagerskrigen i 1967, og han var en del av spesialstyrken Sayeret Matkal. I 1972 ble Sabena Flight 571 kapret på vei til Tel Aviv. Kommandosoldater fra Sayeret Matkal, ledet av Ehud Barak, frigjorde gislene og drepte to av kaprerne. Netanyahu var blant de 16 kommandosoldatene som deltok i operasjonen på Tel Aviv flyplass. Han kjempet i frontlinjen under Jom kippur-krigen i 1973, deltok i den israelske spesialstyrkene raid langs Suezkanalen, og ledet kommandosoldater dypt inn i syrisk territorium. Han oppnådde graden kaptein før han forlot militæret. Netanyahu fungerte som den israelske ambassadøren til FN mellom 1984 og 1988. Netanyahu var statsminister i Israel fra juni 1996 til juli 1999. Han forlot den politiske arena til fordel for privat sektor etter å ha blitt beseiret ved valget i 1999 av Ehud Barak.
Netanyahu returnerte til politikken i 2002 som utenriksminister (2002–2003) og finansminister (2003–2005) i regjeringen til daværende statsminister Ariel Sharon, frem til 7. august 2005, da han frasa seg denne stillingen i protest mot den israelske tilbaketrekningen fra Gaza.

Partileder og statsminister

20. desember samme år ble Netanyahu valgt til leder av det politiske partiet Likud. Ved valget i 2006 gjorde Likud det dårlig, og fikk bare tolv seter i Knesset. I desember 2006 ble Netanyahu den offisielle lederen for den politiske opposisjonen i Knesset. Ved parlamentsvalget i 2009 fikk de borgerlige partiene flertall i Knesset, og Netanyahu dannet en koalisjonsregjering. Etter seieren ved valget i 2013 ble Netanyahu den andre personen til å bli valgt til Israels statsminister for en tredje periode, etter Israels grunnlegger David Ben-Gurion. Ved valget i 2015 ble Netanyahu Israels første og hittil eneste statsminister som har blitt gjenvalgt for en fjerde periode.
Netanyahus eldre bror, Jonathan Netanyahu i spesialstyrken Sayeret Matkal, ble drept i juli 1976 under Operasjon Entebbe. 
I 2012 havnet Netanyahu på 23.-plass på Forbes Magazines liste over verdens mektigste mennesker, og i 2013 ble han rangert som nummer tre på listen over de «mest innflytelsesrike jøder i verden» av The Jerusalem Post. Netanyahu var den første og hittil eneste statsminister som er født i Israel etter opprettelsen av staten.

Oslo-avtalen

I 2001 ble Netanyahu i hemmelighet filmet med skjult kamera sammen med israelske bosettere, der han ifølge NRK har skrytt over å ha klart å omgå Oslo-avtalen.
Metal Works '73-'93

Metal Works '73-'93 er et dobbelt samlealbum fra det britiske heavy metal-bandet Judas Priest.
Albumet ble utgitt 18. mai 1993, og en remastered versjon ble utgitt i 2001. Alle studioalbumene frem til 1993 er representert, unntatt de to første, Rocka Rolla (1974) og Sad Wings of Destiny (1976). Sporet «Victim of Changes» er et konsertopptak istedenfor sporet fra sistnevnte album. Dette på grunn av at de to første albumene ble utgitt på Gull Records, og Judas Priest har ikke rettighetene til disse innspillingene.
Bandet valgte selv ut sporene til samlealbumet, og de gir kommentarer på albumomslaget
Vítězslava Kaprálová

Liv

Kaprálová var datter av sangeren Vitezslava Uhlirova og komponisten Václav Kaprál. Fra 1930 til 1935 studerte hun i Brno: komposisjon med Vilém Petrželka og direksjon med Zdeněk Chalabala. Hun fortsatte utdannelsen ved konservatoriet i Praha med Vítězslav Novák som komposisjonslærer og Václav Talich i direksjon. I 1937 reiste hun til Paris for å studere ved École Normale de Musique og var elev av Bohuslav Martinů, Charles Munch og Nadia Boulanger. Martinů ble dypt betatt av henne og skrev noen av sine fineste verker i en emosjonelt opprørt tilstand i spenningsfeltet mellom Kaprálová og sin kone.
Etter okkupasjonen av Tsjekkoslovakia i 1939 bestemte Kaprálová seg for å bli i Paris. Hun giftet seg med forfatteren Jiří Mucha i 1940. Tre måneder senere ble hun evakuert til Montpellier der hun snart døde av tuberkulose eller peritonitt. Hun ble gravlagt på gravlunden Saint-Lazare. Asken hennes ble flyttet til Brno i 1949 og er bisatt der.

Verk

Til tross for sitt korte liv rakk Kaprálová å skrive omtrent femti verk, lieder, musikk for piano solo, en strykekvartett, en blåsertrio, musikk for cello, musikk for fiolin og piano, en kantate, to pioanokonserter, to orkestersuiter, en sinfonietta og en concertino for klarinett, fiolin og orkester.
I sin egen levetid ble Kaprálovás musikk gjort kjent av komponisten Bohuslav Martinů, dirigenten Rafael Kubelík og pianisten Rudolf Firkušný, men etter andre verdenskrig falt hun i glemsel. Først i 1990-årene har komposisjonene hennes igjen blitt oppført. Dersom Kaprálová hadde fått leve, kunne hun meget vel ha blitt en av de fremste kvinnelige komponistene i Europa på 1900-tallet.
Irlands fragmentariske annaler

Irlands fragmentariske annaler eller de fragmentariske annaler (i henvisninger ofte forkortet «FA») er en mellomirsk blanding mellom krønike og fortelling. Den ble satt sammen i kongedømmet Osraige, sannsynligvis i regjeringstiden til Donnchad mac Gilla Patraic' (død 1039).
Annalene har overlevd i et eneste eksemplar, kopiert i 1643 fra et nå tapt manuskript fra 1400-tallet. Dette manuskriptet inneholder bare annalfragmenter (derav navnet) fra tiden mellom 573 og 917. Manuskriptet er oppbevart ved Nasjonalbiblioteket (Koninklijke Bibliotheek/ Bibliothèque Royale) i Belgia.
Amalie Blankholm Heggemsnes

Amalie Blankholm Heggemsnes er en norsk skuespiller.
Heggemsnes spiller «Vesla» i filmen Knerten (2009).
Hun bor på Søre Ål i Lillehammer
Calaphididae

Utseende

Som vanlig for bladlus veksler de mellom vingede og vingeløse stadier.

Levevis

Familien omfatter både arter med og uten vertsskifte. Mange har ulike løvtrær og busker som primærvert.

Skadedyr

Mange arter i denne gruppen er regnet som skadedyr, selv om de neppe utgjør et like stort problem som Aphidinae. Et eksempel er arten Eucallipterus tiliae som angriper lind (Tilia spp.).
Hej hej sommar

Kjenningsmelodi

Visse saker ble endret i kjenningssangen: I 2006 sang Nic sammen med folk han møtte når han kjørte, men i 2007 sang han selv. Sandra sang også selv, og når sangen var slutt, gjorde hun en «kulning» ved et kubeite.

2006

Sommeren 2006 hadde Nic «stjålet» «Hej hej-sändningsbussen» av SVT og kjørte rundt i Sverige og fra bussen sendte han filmer og TV-serier, blant annet Flight 29 Down (unntatt de 4 siste episodene), Hydronauterna, Plums og Emblas hemlighet. Han arrangerte også konkurranser for TV-seerne og på fredager arrangerte han vannkonkurranser i en vannpark og på fredager fikk han også besøk av en kjent person. Hej hej sommar sendtes klokken 9:15 mandag–fredag 19. juni–11. august.

2007

Sommeren 2007 eide Nic Vägrenens camping (egentlig Sjöatorps camping) i Hjortsberga. Han bodde der i «Hej hej studion» der han sendte TV-serier og filmer, blant annet Blue Water High, Tintin, Sauen Shaun, Morden i midsommar, Flight 29 Down, Young Dracula, Äventyr i Anderna og Lillas smågodis. Han arrangerte konkurranser for TV-seerne og på fredager arrangerte han vannkonkurranser i en vannpark som lå ved campingplassen.
Nytt fra 2007 var at «Sommarlovsmorgon» sendtes i reprise om kvelden. Hej hej sommar sendtes mandag–fredag klokken 9:15 og 18:30 11. juni–17. august.

2008

I 2008 var Sandra Dahlberg leder, og Nic var hovedkarakteren i TV-serien Det femte väderstrecket som sendtes av Sandra. Sandra og Nic arbeidet for «Sektion SG» («Sektion för Särskilt Granskande»). Sandra bodde i et studiotårn der hun sendte TV-serier og filmer, blant annet Planet Sketch, Philofix, Blue Water High, Young Dracula, Värsta vännerna, Sune og Lillas smågodis, men hun visste ikke at en mann ved navn Svante (egentlig Melker Henningsson) bodde i tårnet.
Hej hej sommar ble sendt mandag–fredag klokken 9:15 og 18:30 9. juni–15. august. På fredager arrangerte Sandra og «Svante» konkukrranser for TV-seerne.
Dreamcatcher: Best of Secret Garden

Dreamcatcher: Best of Secret Garden er en samleplate med Secret Garden, utgitt i 2004.
Despot (tittel)

Despot (fra gresk: δεσπότης, despótēs, herre, mester) var en høy bysantinsk tittel som ble gitt til sønner eller svigersønner av regjerende keisere, og betegnet opprinnelig «arving». Fra Bysants spredte tittelen seg videre utover Balkan i senmiddelalderen (bulgarsk og serbisk: деспот, despot), og ble også gitt i andre stater under bysantinsk påvirkning, for eksempel Det latinske riket (Romania), Bulgaria, Serbia, og Trapezunt-riket. Det ga opphav til flere fyrstedømmer kalt despotat, som ble styrt enten som selvstendige stater eller som apanasje av prinser som bar tittelen despot, for eksempel Despotatet Epirus, Despotatet Morea og Det serbiske despotatet.
Begrepet må ikke forveksles med begrepet despot i moderne bruk, som refererer til despotisme, en styreform der en enkeltperson hersker med absolutt makt.

Historie

Den opprinnelige bruken av tittelen despot kom fra Bysants. Den bysantinske keiser gav tittelen, som var den høyeste innen hoffet, til sine sønner eller svigersønner. Den var ikke arvelig. Det første bevis for tittelens bruk finnes fra keiser Manuel I Komnenos som gav tittelen til sin svigersønn Bela III av Ungarn i 1163.
Etter det fjerde korstog spredtes tittelen til flere andre stater som ble opprettet på historisk bysantinsk område.
Etter at den siste bysantinske keiser Konstantin XI Palaiologos døde i 1453 ble utnevnelsen av despoter mer sporadisk. I 1465 fikk Andreas Palaiologos tittelen av pave Paul II og ble de jure rettmessig tronfølger til keisertittelen i Bysants. Også kongene av Ungarn gav på denne tiden tittelen til herskerne av Serbia (dagens Vojvodina).
Elliott Cresson-medaljen

Elliott Cresson-medaljen (Elliott Cresson Medal), også kjent som Elliott Cressons gullmedalje, var den høyeste pris tildelt fra Franklin Institute. Prisen ble etablert i 1948 på et fond på 1000 USD establert av Elliott Cresson, et livslangt medlem av Franklin Institute. Den første prisen ble derimot ikke delt ut før i 1875, 21 år etter Cressons død. Det ble tildelt 268 medaljer frem til 1998, hvorpå Franklin Institute lot prisen inngå i Benjamin Franklin Medal.
I statuttene til Elliott Cresson-medaljen skulle prisen gå til vitenskapelige funn, oppfinnelse av, eller forbedring av nyttige maskiner, eller en ny prosess i produksjon, eller ny kombinasjon av materialer i produksjon, eller for oppfinnsomhet, ferdigheter eller perfeksjon i utførelse.
Pseudopontia

Utseende

Pseudopontia-artene er litt uvanlig utseende dagsommerfugler med en svært spinkel kroppsbygning. Vingene er store, brede og ensfarget gulhvite. Antennene er ganske korte og mangler antenneklubbe, dette er meget uvanlig for dagsommerfugler.
Hedin Nunatak

Hedin Nunatak er en nunatak med en flat topp, dekket av is og md bratte sider, som ligger 9 nautiske mil vest-nordvest for toppen av Mount Murphy på Walgreen Coast i Marie Byrd Land i Antarktis. Den ble først grovt kartlagt fra flyfoto tatt januar 1947 av U.S. Navy Operasjon Highjump, og ble navngitt av Advisory Committee on Antarctic Names etter Alan E. Hedin, en nordlysforsker ved Byrd-stasjonen i 1962.
ABB

Vekst i kjernevirksomheten

I 2006 lyktes det endelig å få en rettskraftig avgjørelse på asbestsøksmålet. Samtidig ga utsalgene, omstruktureringer og gode markedsforhold for konsernets produkter gode resultater, med en betydelig resultathevning og reduksjon av gjeld som resultat.
Aksjekursen gikk i begynnelsen av 2006 over 10 CHF per aksje, og har i 1. desember 2007 nådd 33 CHF som er omtrent 75% av historisk toppverdi.

Virksomheten

ABB består per juni 2016 av fire divisjoner.

Andre virksomheter

ABB har fremdeles en rekke mindre virksomhetsområder innen for eksempel engineering og telekommunikasjon,

Teknologi

ABB er først og fremst et teknologiselskap, og hvert år investeres over 1 milliard dollar i forsknings- og utviklingsaktiviteter. ABB har syv forskningssentre og to globale laboratorier, 8 000 forskere og samarbeider med 70 universiteter over hele verden.  
ABB i Norge har forskningsvirksomhet i Asker, Oslo, Skien og på Bryne.
Tjørvåg Idrettslag

Tjørvåg Idrettslag (stiftet i 1974) er et idrettslag fra bygda Tjørvåg, midt mellom Fosnavåg og Ulsteinvik i Møre og Romsdal. Naboklubb til blant andre Bergsøy IL, Gursken IL, Hasundgot IL, Hareid IL, IL Hødd og Moltu IL.

Fotball

A-laget i fotball spiller for tiden i 6. divisjon på Sunnmøre.
Nanjing Automobile Group

Nanjing Automobile Corporation (NAC) er en statlig kinesisk bilprodusent basert i byen Nanjing. Selskapet ble grunnlagt i 1947 og er dermed Kinas eldste bilprodusent. De produserer blant annet biler under merket Soyat med lisenser fra Seat og Isuzu.
Wushan (Tianshui)

Wushan (kinesisk: 武山县; pinyin: Wǔshān Xiàn) er et fylke i provinsen Gansu i Folkerepublikken Kina. Det ligger i byprefekturet Tianshui.
Folketallet var 418 648 i 1999.

Kulturminner

Shuiliandong-grottene og Daxiangshan-grottene (Shuilian dong – Daxiang shan shiku, 水帘洞 – 大像山石窟) og Mutisi-grottene (Muti si shiku, 木梯寺石窟) står på listen over kulturminner i Folkerepublikken Kina.

Samferdsel

Kinas riksvei 316 løper gjennom området. Den fører fra Fuzhou i Fujian via Nanchang i Jiangxi og Wuhan i Hubei til Lanzhou i Gansu.
Jon Audun Baar

Karriere

Baar studerte jazz trommer på Norges musikkhøgskole med lærere som Jon Christensen og Rune Martinsen. Han har også spilt på flere jazzfestivaler i Norge, som Moldejazz, Oslo Jazzfestival og Dølajazz med mange forskjellige band og artist. Han spiller i den kritikerroste trioen Eberson/Baar/Eberson med international jazz gitar legenden Jon Eberson og hans datter keyboardist Marte Maaland Eberson.
Baar er trommeslager i bandene Axel Jensen Heldig Tre, Bakholdsangrep, Malmfrid Hallum Band, Pedersen/Myhr/Baar Trio og Pixel inkludert front-figur bassist og vokalist Ellen Andrea Wang, trompeteren Jonas Kilmork Vemøy og saksofonist Harald Lassen, kjent som «en av de mest minneverdige øyeblikkene» av Match and Fuse Festival, av Jazz-magasinet Down Beat.
Laksefjorden

Laksefjorden (nordsamisk: Lágesvuotna) er en fjord i Lebesby kommune i Finnmark. Fjorden er den tredje lengste fjorden i Finnmark etter Porsangerfjorden og Varangerfjorden og strekker seg 92 km sørover til bygden Kunes i enden av fjorden.
Den ytre delen av fjorden ligger mellom Sværholthalvøya og Nordkinnhalvøya og har innløp mellom Sværholtklubben i vest og Store Finnkjerka i øst. Vest for Sværholthalvøya går Porsangerfjorden sørover, mens Tanafjorden ligger på østsiden av Nordkinnhalvøya. Store Finnkjerka markerer også den ytre og vestlige grensen for Kjøllefjorden som går sørøstover til Kjøllefjord på østsida av Dyrfjordhalvøya.
Fjorden er 327 meter på det dypeste, nesten helt ute ved munningen.
Fylkesvei 98 går langs østsiden av fjorden ut til Ifjord, og herfra går fylkesvei 888 langs deler av østsiden. Når Fylkesvei 888 er stengt på grunn av uvær går det ferge fra Kalak til Kifjorden.

Bosetninger

Det ligger ikke så mange bosetninger langs fjorden. På vestsiden finnes en grend, Veidnes, og på østsiden ligger bygdene Dyfjord, Bekkarfjord, Lebesby og Ifjord og grenden Brenngam, mens Kunes ligger innerst i fjorden.

Fjordarmer

Laksefjorden har mange fjordarmer, særlig på østsiden. På vestsiden er den eneste fjordarmen Lille-Porsangen. På østsida finner en fra nord til sør Dyfjorden, Kifjorden, Eidsfjorden, Mårøyfjorden, Store Torskefjorden, Lille Torskefjorden, Bekkarfjorden, Ifjorden med Friarfjorden, Landersfjorden, Adamsfjorden og helt innerst ligger Storfjorden.

Øyer

Det ligger flere øyer i fjorden. Den største er Brattholmen som ligger nesten helt inne i fjorden, mens Mårøya er den nest største. Andre øyer er Kartøya, Store Bratholmen, Langholmen, Skjåholmen, Rypøya og Bonøya.
Galleri Falkum

Galleri Falkum var et privateid galleri for profesjonelle kunstnere, som lå på Falkum i Skien. Galleriet ble etablert i 1993 og nedlagt i 2013 eller 2014.
Galleriet hadde et utstillingsareal på ca. 300 m², hvorav ca. 50 m² var satt av til en permanent salgsavdeling. Det ble vist 8 utstillinger i året, og i tillegg arrangerte galleriet en stor skulpturutstilling i Skien sentrum hver sommer.
Dai Li

Bakgrunn

Dai Li ble tidlig i livet opplært i de kinesiske klassikere, og gjorde det svært godt akademisk. Men i stedet for å begynne på universitet, gikk han inn i en studentbataljon i Zhejiang i den urolige perioden som fulgte Qing-dynastiets fall. Senere fortsatte han ved militærakademiet i Whampoa. Skolens rektor var Chiang Kai-shek, og han fikk Dai med seg på bestrebelsene med å forene Kina og slå ned kommunistene.

Politisjef

Han ble leder av Kuomintang-hærens hemmelige politi, og bidro til å utvikle Kinas byrå for etterforskning og statistikk. Byråets navn dekker over at dette dreide seg om det hemmelige politi. Dai ble en av Kinas mest fryktede menn, og fikk senere tilnavnet Kinas Himmler. Dai var også leder av Blåskjorteselskapet, en fascistisk organisasjon som utførte sikkerhets- og etterretningsarbeid for Chiang. Hans organisasjon var svært dyktig til å infiltrere både de kinesiske kommunistiske grupperinger og japanernes marionettorganisasjoner.
Dai samarbeidet med USA under den annen verdenskrig og ble lært nye metodikker innen spionasje. Hans geriljastyrke vokste til 70 000 mann. Som takk for assistansen forsynte han amerikanerne med kart over de sørkinesiske kystlandskaper, opplysninger om japanske troppebevegelser og skjulesteder for amerikanske piloter som måtte lande eller kaste seg ut i fallskjerm over Kina. Etter undertegnelsen av SACO-avtalen i 1942 ble Dai leder for det sinoamerikanske etterretningsarbeid.
Han holdt seg unna offentligheten, men det gikk rykter om utagerende festing med mye alkohol.
Han døde i en flystyrt den 17. mars 1946. Sannsynligvis var flyet sabotert av Dais rivaler i Kuomintang. Rykter om at det var hans motstykke på kommunistisk side, Kang Sheng, som stod bak, anses som helt usannsynlige.
Glow (Madcon)

Eurovision Song Contest 2010

Sangen ble gitt ut digitalt 30. mai 2010, dagen etter at den første gang ble fremført for et internasjonalt publikum. Debuten skjedde som pausenummer i finalen av Eurovision Song Contest lørdag 29. mai 2010. I nummeret dukket Madcon opp blant publikum i Telenor Arena og tok seg gjennom salen på vei opp mot scenen. Sangen ble akkompagnert av en rekke flash mob-er som arrangøren NRK hadde filmet på forhånd på steder som Alfàs del Pi (Spania), Reykjavík (Island), Ljubljana (Slovenia), Göteborg (Sverige), Vilnius (Litauen), London (Storbritannia), Düsseldorf (Tyskland) og Dublin (Irland). NRK hadde også laget en egen dans som publikum i Telenor Arena og i de ulike flash mob-ene danset. Noen av dem som opptrådte, var kronprinsesse Mette-Marit, prinsesse Ingrid Alexandra og Marius Borg Høiby.
Yushan (Ma'anshan)

Yushan (kinesisk: 雨山区; pinyin: Yǔshān Qū) er et bydistrikt i provinsen Anhui i Folkerepublikken Kina. Det ligger under byprefekturet Ma'anshan. Yushan har et areal på 130 km² og ca. 230 000 innbyggere (2004).
Billedspråk

Billedspråk er litterært språk, tale eller stil preget av dikteriske og beskrivende bilder, brukt som virkemiddel for å gi fylde til teksten. Det appellerer til menneskelige sanser for å forsterke leserens forståelse av verket.
Utsagn som formidler ulike sansekvaliteter kalles gjerne bilder, selv om begrepet ofte forbindes med noe synlig eller visuelt. Bildene i en tekst gjør oftest mer enn å være ornament eller utsmykning; de bidrar til en utvidet mening i teksten.
Dysprosium

Historie

Dysprosium ble oppdaget i Paris i 1886 av den franske kjemikeren Paul Émile Lecoq de Boisbaudran. Det ble identifisert i en prøve med holmiumoksid som man inntil da hadde trodd bare inneholdt ett grunnstoff. Dysprosium ble ikke isolert i ren metallisk form før på 50-tallet, da nye separasjonsteknikker som ionebytting ble utviklet. Vanskelighetene med å isolere stoffet skyldes at det forekommer sammen med, og oppfører seg svært likt det langt vanligere grunnstoffet yttrium.
Navnet er avledet av det greske ordet δυσπρόσιτος dysprositos som betyr «utilgjengelig».

Egenskaper

Dysprosium er et sølvhvitt metall som tilhører lantanoidene og de sjeldne jordmetallene. Det er bøybart og mykt nok til å bli kuttet med tang, men ikke mykt nok til å kunne skjæres i med kniv. I romtemperert luft dannes det et oksidsjikt, og i vann og fortynnede syrer løser det seg opp under dannelse av hydrogen. Dysprosiums egenskaper kan endre seg mye hvis det inneholder urenheter. Ved temperaturer over 1 384 °C går det fra α-Dysprosium med heksagonal krystallstruktur til β-Dysprosium som har kubisk romsentrert krystallstruktur.

Isotoper

Naturlig forekommende dysprosium består av 7 stabile isotoper: ¹⁵⁶Dy (0,06%), ¹⁵⁸Dy (0,1%), ¹⁶⁰Dy (2,34%), ¹⁶¹Dy (18,91%), ¹⁶²Dy (25,51%), ¹⁶³Dy (24,9%) og ¹⁶⁴Dy (28,18%). I tillegg er 29 kunstig fremstilte ustabile (og dermed radioaktive) isotoper kjent. De mest stabile av disse er ¹⁵⁴Dy med halveringstid på 3 · 10⁶ år, ¹⁵⁹Dy med halveringstid 144,4 dager og ¹⁶⁶Dy med halveringstid 81,6 timer. Alle de resterende isotopene har halveringstider kortere enn 10 timer, og de fleste kortere enn 30 sekund.
CAS-nummer: 7429-91-6

Forekomst

Dysprosium forekommer ikke i ren form naturlig, men finnes i mange mineraler deriblant monazitt, bastnäsitt, gadolinitt og euxenitt sammen med andre sjeldne jordmetall. Dysprosium-andelen i jordskorpen er 0,00042 vektprosent. Hovedkilden til kommersielt fremstilt dysprosium er leire-forekomster i det sørlige Kina. Separasjonsprosessen er meget komplisert og utføres aldri i liten skala i laboratorier. Det fremstilles årlig omkring 100 tonn dysprosium på verdensbasis, både som oksid og rent metallisk dysprosium.

Anvendelse

Bruk av dysprosium er ikke særlig utbredt, hverken i industrien eller i vitenskapssammenheng. Det brukes imidlertid som nøytron-fanger i kontrollstaver i kjernereaktorer. Dysprosium er sammen med terbium en komponent i legeringen Terfenol-D som utvider eller trekker seg sammen i magnetfelt. Dysprosium benyttes i produksjon av CD-plater. På grunn av sine magnetiske egenskaper har dysprosium vært brukt som kontrastmiddel i magnetresonanstomografi-maskiner (MRI).
Moudros

Moudros (Μούδρος) er en gresk kommune beliggende på øya Lemnos i prefekturet Lesbos. Den omfatter hele den østre delen av øya og har et areal på 185 km². Moudros er øyas største kommune og dekker 38,8 % av øyas areal. I 2001 hadde kommunen en befolkning på 4 842. Kommunesenteret heter Moúdros.
Våpenhvilen i Moudros 30. oktober 1918 endte med at stridighetene mellom Det osmanske rike og ententemaktene opphørte.
Chariergus

Utseende

Middelsstore, lange og slanke trebukker med lange, tynne bein. Hode og pronotum er røde, antenner og bein mørkt rødbrune, dekkvingene gråsvarte eller brunrøde. Antennene er tynne og lengre enn kroppen. Pronotum er rundet og lengre enn bredt, dekkvingene parallellsidige og smale.

Levevis

Larvene lever i død ved, mest av løvtrær.

Utbredelse

Slekten er utbredt i Brasil, Uruguay og Argentina.
Paronellidae

Utseende

Paronellinae er avlange, slanke spretthaler som særlig kjennes på de lange antennene. Disse er gjerne lenger enn resten av dyret, selv om de bare består av fire ledd. Kroppen og antennene er gjerne lyst gulbrunt farget, men med svarte flekker, bånd eller helt svarte partier, slik at dyrene blir kontrastrikt fargede. Springgaffelen (furca) er også lang, gjerne nesten så lang som kroppen bortsett fra antennene.
Cyphoderinae er bittesmå og bleke, med nokså korte antenner.

Levevis

Underfamilien Cyphoderinae lever i reirene til bier, maur og termitter.
Mange Paronellinae lever i huler. Ellers finnes de på bakken, mellom løvstrø, og oppe i busker og trær.